Moskeijoiden alueet on evakuoitu, ja Uuden-Seelannin poliisi on hälytystilassa.

Kahdessa Uuden-Seelannin Christchurchissa sijaitsevassa moskeijassa ammuttiin perjantaina. Ampumisissa kuoli ainakin 49 ihmistä ja haavoittui kymmeniä.

Ampumisten takia on otettu kiinni neljä ihmistä. Heistä ainakin yksi on Australian kansalainen. Poliisin mukaan yhtä miestä syytetään murhasta.

Uuden-Seelannin pääministeri kutsuu ampumisia terrori-iskuiksi.

Iskut aiheuttivat kaaoksen Christchurchin keskustassa. REUTERS

Ainakin 49 ihmistä on kuollut ainakin kahteen moskeijaan tehdyssä iskussa Uuden-Seelannin Christchurchissa. Lisäksi kymmeniä ihmisiä on haavoittunut. Heistä ainakin kahdenkymmenen vammat ovat vakavat. Kuolonuhrien ja haavoittuneiden joukossa on lapsia.

Paikallismedian mukaan aseistettu mies avasi tulen keskustan Al Noor -moskeijassa perjantain iltapäivärukouksen aikaan. Poliisi sai hälytyksen kello 13.40 paikallista aikaa.

Al Noorin moskeijan sijaitsee aivan Christchurchin keskustassa. REUTERS

Silminnäkijöiden mukaan näky ampumispaikalla oli järkyttävä.

– Ihmiset juoksivat ulos moskeijoista. Jotkut heistä olivat veren peitossa, eräs paikalla ollut mies kertoi Radio New Zealandille.

Eräs moskeijassa iskun aikaan rukoillut mies puolestaan kertoo CNN:lle, että ampuminen oli silmitöntä.

– Olin juuri menossa vessaan, kun ampuminen alkoi. Ajattelin, että mitä ihmettä täällä tapahtuu, ja ampuminen vain jatkui ja jatkui, mies kertoo.

Toinen moskeijassa ollut mies puolestaan kertoo vieressään olleen miehen kehottaneen häntä pysymään paikoillaan. Samaan aikaan ampuja ampui yhtä moskeijassa ollutta rintaan.

Ihmiset kyselivät hädissään perheenjäsentensä vointia moskeijan ulkopuolella. REUTERS

Kuvasi teon

Moskeijoiden ympäristöt on nyt evakuoitu. Poliisi on tähän mennessä ottanut kiinni neljä iskusta epäiltyä henkilöä. Heistä kolme on miehiä, yksi nainen.

Yhtä miesepäiltyä, Brenton Terrantiksi nimetty miestä, syytetään murhasta. Poliisi ei perjantaina kertonut, syytetäänkö miestä molemmista iskuista. Mies on hieman alle 30-vuotias Australian kansalainen.

New Zealand Herald -lehden mukaan epäilty ampuja kuvasi tekonsa. Mies oli myös kirjoittanut äärioikeistolaisen manifestin tekonsa perustelemiseksi. Manifestissa mies kertoo radikalisoituneensa kaksi vuotta sitten.

Epäilty latasi Facebook-tililleen videon, jossa hän tekee moskeijaiskun. Facebook-tili ja miehen muut sosiaalisen median tilit on iskun jälkeen poistettu. Poliisi on myös kehottanut ihmisiä olemaan jakamatta miehen videota eteenpäin.

Poliisi löysi iskujen jälkeen itse valmistettuja räjähteitä yhdestä autosta. Tuo ajoneuvo kuului ampumisista epäillyille miehelle.

Paikalliseen sairaalaan on tuotu ainakin 50 ampumisessa haavoittunutta ihmistä. REUTERS

”Terrori-isku”

Poliisi on varoittanut ihmisiä välttämään moskeijoita koko maassa, kunnes tilanne on saatu hallintaan. Poliisi kertoi kuitenkin, että ketään iskuihin liittyvää henkilöä ei enää etsitä.

Poliisi kutsui ampumisia tarkoin harkituiksi ja suunnitelluiksi teoiksi, valtiojohto puhui terrori-iskusta.

– Tämä on terrori-isku, Uuden-Seelannin pääministeri Jacinda Ardern totesi perjantaina iskun jälkeen pitämässään tiedotustilaisuudessa.

Hän lisäsi kuitenkin, ettei yksikään iskusta epäillyistä henkilöistä ollut listalla, johon on koottu turvallisuusuhaksi katsottavat kansalaiset.

Suomi tuomitsee moskeija-ampumiset. Ulkoministeriö kutsuu ampumisia Twitterissä ”pelkurimaisiksi”. Britanniassa poliisi on lisännyt valmiutta moskeijoiden lähistöllä.

Olitko paikalla Christchurchissa? Soita meille numeroon 010 665 8006 tai lähetä teksti, kuva, video tai Whatsapp-viesti numeroon 040 778 4854.

Epäilty ampuja julkaisi sosiaalisessa mediassa videon ampumisesta. REUTERS

Juttua päivitetty poliisin tiedoilla 15.3.2019 kello 9.01, 10.18 ja 14.10.